Identitatea câștigătorului premiului de peste 420.000 de euro nu este cunoscută.

Angajații sucursalei Loto din Galați unde a fost vândut biletul câștigător spun însă că, din câte se pare, bărbatul ar fi pus biletul câștigător în buzunarul unei cămăși, pe care a băgat-o apoi în mașina de spălat, iar tichetul ar fi fost distrus total în urma spălării.

Angajații agenției Loto care au vândut biletul spun că niciodată în istoria Loteriei Române nu au mai întâlnit o situație în care un câștigător să nu-și revendice premiul.

Galaţi este oraşul aflat pe locul al doilea în topul câştigurilor la Loto din ţară, după Bucureşti.

De această dată, însă, câștigătorul este statul român.

„Banii rămân până la finele anului în bugetul companiei Loteriei Române, urmând ca după închiderea exercițiilor financiare anuale să intre în repartiția profitului către Bugetul de Stat, conform legii”, a spus Andrei Alexandru Moțoc, directorul Sucursalei Zonale Galați a Loteriei Române.